2020. április 1-től hatályos állapot

**1989. évi VII. TÖRVÉNY**

**a sztrájkról****[1](http://njt.hu/cgi_bin/njt_doc.cgi?docid=10649.376974" \l "foot1)**

**1. §** (1) A dolgozókat a gazdasági és szociális érdekeik biztosítására — az e törvényben meghatározott feltételek szerint — megilleti a sztrájk joga.

(2) A sztrájkban való részvétel önkéntes, az abban való részvételre, illetve az attól való tartózkodásra senki nem kényszeríthető. A jogszerű sztrájkban résztvevő dolgozókkal szemben a munkabeszüntetés befejezését célzó kényszerítő eszközökkel nem lehet fellépni.

(3) A sztrájkjog gyakorlása során a munkáltatóknak és a munkavállalóknak együtt kell működni. A sztrájkjoggal való visszaélés tilos.

(4) A szakszervezeteket megilleti a szolidaritási sztrájk kezdeményezésének joga. Szolidaritási sztrájk esetén az előzetes egyeztetés [2. § (1) bekezdése] mellőzhető.

**2. §** (1) Sztrájk kezdeményezhető, ha

*a)**[2](http://njt.hu/cgi_bin/njt_doc.cgi?docid=10649.376974" \l "foot2)* a vitatott kérdést érintő kollektív munkaügyi vitában megtartott egyeztető eljárás hét napon belül nem vezetett eredményre, vagy

*b)* az egyeztető eljárás a sztrájkot kezdeményezőnek fel nem róható ok miatt nem jött létre.

(2) Amennyiben a sztrájkkövetelésben érintett munkáltató nem határozható meg, a Kormány öt napon belül kijelöli az egyeztető eljárásban résztvevő képviselőjét. Több munkáltatót érintő sztrájk esetében a munkáltatók, kérelemre, kötelesek képviselőjüket kijelölni.

(3) Az (1) és (2) bekezdésben említett egyeztetés ideje alatt is egy alkalommal sztrájk tartható, azonban ennek az időtartama a két órát nem haladhatja meg.

**3. §** (1) Jogellenes a sztrájk:

*a)**[3](http://njt.hu/cgi_bin/njt_doc.cgi?docid=10649.376974" \l "foot3)* ha az 1. § (1) bekezdésébe, (3) bekezdésébe, a 2. § (1) bekezdésébe vagy a 4. § (2) bekezdésébe ütközik,

*b)**[4](http://njt.hu/cgi_bin/njt_doc.cgi?docid=10649.376974" \l "foot4)* Alaptörvénybe ütköző cél érdekében,

*c)* olyan egyedi munkáltatói intézkedéssel, vagy mulasztással szemben, amelynek megváltoztatására vonatkozó döntés bírósági hatáskörbe tartozik,

*d)* kollektív szerződésben rögzített megállapodás megváltoztatása érdekében a kollektív szerződés hatályának ideje alatt.

(2)[5](http://njt.hu/cgi_bin/njt_doc.cgi?docid=10649.376974" \l "foot5) Nincs helye sztrájknak az igazságszolgáltatási szerveknél, a Magyar Honvédségnél, a rendvédelmi, rendészeti szerveknél és a polgári nemzetbiztonsági szolgálatoknál. Az államigazgatási szerveknél a Kormány és az érintett szakszervezetek megállapodásában rögzített sajátos szabályok mellett gyakorolható a sztrájk joga, de a Nemzeti Adó- és Vámhivatalnál a hivatásos állományúak nem jogosultak a sztrájkjog gyakorlására.

(3) Nincs helye sztrájknak, ha az az életet, az egészséget, a testi épséget vagy a környezetet közvetlenül és súlyosan veszélyeztetné, vagy elemi kár elhárítását gátolná.

**4. §** (1) A sztrájk ideje alatt az ellenérdekű felek további egyeztetést folytatnak a vitás kérdés rendezésére, illetve kötelesek gondoskodni a személy- és vagyonvédelemről.

(2)[6](http://njt.hu/cgi_bin/njt_doc.cgi?docid=10649.376974" \l "foot6) Annál a munkáltatónál, amely a lakosságot alapvetően érintő tevékenységet végez – így különösen a közforgalmú tömegközlekedés és a távközlés terén, továbbá az áram, a víz, a gáz és egyéb energia szolgáltatását ellátó szerveknél –, csak úgy gyakorolható a sztrájk, hogy az a még elégséges szolgáltatás teljesítését ne gátolja.

(3)[7](http://njt.hu/cgi_bin/njt_doc.cgi?docid=10649.376974" \l "foot7) A még elégséges szolgáltatás mértékét és feltételeit törvény megállapíthatja. Törvényi szabályozás hiányában a sztrájkot megelőző egyeztetés során kell a még elégséges szolgáltatás mértékéről és feltételeiről megállapodni; ebben az esetben a sztrájk akkor tartható meg, ha a felek a megállapodást megkötötték, vagy ennek meghiúsulása esetén bármelyikük kérelmére a munkaügyi perben eljáró bíróság jogerős határozata megállapította a még elégséges szolgáltatás mértékét és feltételeit.

(4)[8](http://njt.hu/cgi_bin/njt_doc.cgi?docid=10649.376974" \l "foot8) A munkaügyi perben eljáró bíróság (3) bekezdés szerinti eljárására az 5. § (1) bekezdésének hatásköri és illetékességi szabályait, valamint az 5. § (2) bekezdésben foglalt szabályokat kell alkalmazni.

**5. §** (1)[9](http://njt.hu/cgi_bin/njt_doc.cgi?docid=10649.376974" \l "foot9) A sztrájk jogszerűségének, illetve a 3. § szerinti jogellenességének megállapítását az kérheti, akinek a jogszerűség vagy a jogellenesség megállapításához jogi érdeke fűződik. A kérelmet a kérelmező székhelye (lakhelye) szerint illetékes munkaügyi perben eljáró bírósághoz kell benyújtani. Ha a sztrájk jogszerűségének, jogellenességének megállapításánál több munkaügyi perben eljáró bíróság is érintett, a kérelem elbírálására a Fővárosi Törvényszék az illetékes.

(2)[10](http://njt.hu/cgi_bin/njt_doc.cgi?docid=10649.376974" \l "foot10) A munkaügyi perben eljáró bíróság öt munkanapon belül, nemperes eljárásban, szükség esetén a felek meghallgatása után dönt. A munkaügyi perben eljáró bíróság határozata ellen a közléstől számított öt napon belül fellebbezésnek van helye. A fellebbezést az ügy összes iratával együtt a beérkezése napján fel kell terjeszteni a másodfokú bírósághoz. A másodfokú bíróság öt munkanapon belül dönt.

**6. §**(1) A sztrájk kezdeményezése, illetve a jogszerű sztrájkban való részvétel nem minősül a munkaviszonyból eredő kötelezettség megsértésének, amiatt a dolgozóval szemben hátrányos intézkedés nem tehető.

(2) A jogszerű sztrájkban résztvevő dolgozót — a (3) bekezdésben írt kivétellel — megilletik a munkaviszonyból eredő jogosultságok.

(3) A sztrájk miatt kiesett munkaidőre — eltérő megállapodás hiányában — a dolgozót díjazás és a munkavégzés alapján járó egyéb juttatás nem illeti meg.

(4) A munkaviszonyhoz kapcsolódó társadalombiztosítási jogokra és kötelezettségekre a társadalombiztosítási jogszabályok az irányadók azzal, hogy a jogszerű sztrájk időtartamát szolgálati időként kell figyelembe venni.

**7. §** (1) E törvény a kihirdetése napján lép hatályba.

(2)[11](http://njt.hu/cgi_bin/njt_doc.cgi?docid=10649.376974" \l "foot11)

[1](http://njt.hu/cgi_bin/njt_doc.cgi?docid=10649.376974" \l "foot_1_place) A kihirdetés napja: 1989. április 12.

[2](http://njt.hu/cgi_bin/njt_doc.cgi?docid=10649.376974" \l "foot_2_place) A 2. § (1) bekezdés a) pontja a 2010: CLXXVIII. törvény 2. § (2) bekezdése szerint módosított szöveg, alkalmazására lásd e módosító törvény 2. § (1) bekezdését.

[3](http://njt.hu/cgi_bin/njt_doc.cgi?docid=10649.376974" \l "foot_3_place) A 3. § (1) bekezdés a) pontja a 2010: CLXXVIII. törvény 1. § (1) bekezdésével megállapított szöveg, alkalmazására lásd e módosító törvény 2. § (1) bekezdését.

[4](http://njt.hu/cgi_bin/njt_doc.cgi?docid=10649.376974" \l "foot_4_place) A 3. § (1) bekezdés b) pontja a 2011: CCI. törvény 24. §-a szerint módosított szöveg.

[5](http://njt.hu/cgi_bin/njt_doc.cgi?docid=10649.376974" \l "foot_5_place) A 3. § (2) bekezdése a 2011. CXLI. törvény 47. §-ával megállapított szöveg.

[6](http://njt.hu/cgi_bin/njt_doc.cgi?docid=10649.376974" \l "foot_6_place) A 4. § (2) bekezdése a 2010: CLXXVIII. törvény 1. § (2) bekezdésével megállapított szöveg, alkalmazására lásd e módosító törvény 2. § (1) bekezdését.

[7](http://njt.hu/cgi_bin/njt_doc.cgi?docid=10649.376974" \l "foot_7_place) A 4. § (3) bekezdését a 2010: CLXXVIII. törvény 1. § (2) bekezdése iktatta be, szövege a 2019: CXXVII. törvény 3. § (2) bekezdés a) pontja szerint módosított szöveg.

[8](http://njt.hu/cgi_bin/njt_doc.cgi?docid=10649.376974" \l "foot_8_place) A 4. § (4) bekezdését a 2010: CLXXVIII. törvény 1. § (2) bekezdése iktatta be, szövege a 2012: LXXXVI. törvény 23. § (1) bekezdésével megállapított, a 2019: CXXVII. törvény 3. § (2) bekezdés a) pontja szerint módosított szöveg.

[9](http://njt.hu/cgi_bin/njt_doc.cgi?docid=10649.376974" \l "foot_9_place) Az 5. § (1) bekezdése a 2019: CXXVII. törvény 3. § (1) bekezdésével megállapított szöveg.

[10](http://njt.hu/cgi_bin/njt_doc.cgi?docid=10649.376974" \l "foot_10_place) Az 5. § (2) bekezdése a 2012: LXXXVI. törvény 23. § (2) bekezdésével megállapított, a 2019: CXXVII. törvény 3. § (2) bekezdés b) pontja szerint módosított szöveg.

[11](http://njt.hu/cgi_bin/njt_doc.cgi?docid=10649.376974" \l "foot_11_place) A 7. § (2) bekezdését az 1994: LIII. törvény 308. §-a hatályon kívül helyezte.